B’referenza għall-istorja fl-ewwel paġna tal-ġurnal tal-Partit Nazzjonalista il-Mument fejn jingħad li l-Air China lesta tibla’ l-Air Malta, il-Gvern iddikjara li din l-istorja hija falza u invenzjoni mill-bidu sal-aħħar. Fi storja ppubblikat fil-Mument ingħad li l-Gvern qed jippjana li jinvolvi direttament lill-kumpanija tal-ajru Ċiniżia Air China fl-operat tal-Air Malta.  Il-Mument qalet li hemm numru ta’ possibilitajiet dwar il-grad tal-involviment mill-Air China li hija proprjetà tal-Gvern Ċiniż fil-kumpanija Nazzjonali tal-ajru Air Malta. Ingħad li jista jagħti l-każ li l-Gvern se jbigħ l-ishma tal-kumpanija Air Malta lil Air China. Fi stqarrija, il-Ministru tat-Turiżmu Edward Zammit Lewis qal li l-Oppożizzjoni diġà’ m’għandhiex kredibbilità, u jekk tibqa’ miexja fuq din il-linja, se tkun biss qed issir aktar redikola.